Γιάννης Καραλής (μουσικοσυνθέτης)

Βιογραφία

Γεννήθηκε στην Αθήνα. Από παιδί είχε πάθος με τη μουσική, έπαιζε κιθάρα, έφτιαχνε μελωδίες και αργότερα με  τους φίλους του, έφτιαξαν ένα Rock συγκρότημα που έπαιζε στον ήχο των Beatles και Rolling stones, συγκροτήματα που επηρέασαν κάθε νέο της εποχής.
Σπούδασε στην Φαρμακευτική Σχολή του Πανεπιστημίου Αθηνών, αλλά  τo εγκατέλειψε και συνέχισε να σπουδάζει, με υποτροφία στο Ελληνικό Ωδείο, κλασσική κιθάρα, όπου και αποφοίτησε σαν διπλωματούχος soloist.
Γύρω στο 1977, έδινε ρεσιτάλ και δίδασκε κλασική κιθάρα, ενώ συνέχιζε να γράφει μουσική και στίχους  για τραγούδια.
Λίγο αργότερα τον έφεραν σε επαφή με τον αξέχαστο Μάνο Χατζηδάκι, ο οποίος άκουσε τα τραγούδια του και του άνοιξε την πόρτα των Studios του Δεύτερου Προγράμματος της Ραδιοφωνίας, για  να ηχογραφηθούν και να μεταδοθούν τα πρώτα του τραγούδια, από την εκπομπή “Studio B”. 
Τότε έγινε η μεγάλη αρχή και ακολούθησε το πρώτο του τραγούδι στην Columbia, με την Άλκηστη Πρωτοψάλτη και τίτλο “Πάει η αγάπη μου”, που αγαπήθηκε αμέσως και παραμένει μέχρι σήμερα κλασσικό διαχρονικό τραγούδι.  
Ακολούθησαν εκατοντάδες τραγούδια (πάντοτε σε δικούς του στίχους και μουσική) τα οποία έγιναν χρυσά και πλατινένια. Έχει συνεργαστεί με τους περισσότερους Έλληνες ερμηνευτές όπως Νταλάρας, Βιτάλη, Πρωτοψάλτη, Διαμάντη, Γλυκερία, Παπαδοπούλου, Σεζέν Ακσού, Τερζής, Καρράς, Δούκισσα, Στανίση, Κοντολάζος, Σακελλαρίου, Διονυσίου Α, Γερολυμάτρος, Δάντης, Γιαγκούση, Γαρμπή, Πωλίνα, Μπουλάς, Ψαριανός, Σχοινάς, Μπίγαλης, Αντωνιάδης, Πάζης, Ζαζόπουλος, Ρόκκος κ.ά.
Το 1990 εμφάνισε και απογείωσε, τον νέο (τότε) τραγουδιστή Χρήστο Δάντη, για τον οποίο έγραψε το  ντουέτο με την Πωλίνα “Push ups” και ακολούθησε ο δίσκος “Δακτυλικά αποτυπώματα” (πλατινένιος) και αργότερα τα πρώτα τεσσεράμισι (χρυσά) album της καριέρας του. Από τις συνεργασίες αυτές, το τραγούδι του Γιάννη Καραλή “Αμάν” (1991), κυκλοφόρησε σε τέσσερα ευρωπαϊκά κράτη και εμφανίστηκε στο MTV και στο MCM, όπως ακριβώς συνέβη και με τα τραγούδα του, “Κάποιος σ’ αγαπάει” (1994) και "Πάει η αγάπη μου" (1991).
Στη συνέχεια το 1992, εμφάνισε και καθιέρωσε τη Λίτσα Γιαγκούση, για την οποία έγραψε μεγάλες επιτυχίες  (τα πρώτα έξι album της καριέρας της), ενώ παράλληλα έγραψε το δίσκο ΠΡΟΒΑ όπου πρωτοεμφανίστηκε η Καίτη Γαρμπή.
Έχει γράψει μουσική για θέατρο, “Σταυροφορίες” Νίκου Τσιφόρος, σε διασκευή Γιώργου Λαζαρίδη, “Peter Pan” σε διασκευή  Κώστα Ποταμίτη κ.ά.
Επίσης έγραψε μουσική για τηλεοπτικές εκπομπές και TV σήριαλ, όπως “Ουράνιο τόξο”, Καμπαρέ Μαξίμ (ΕΡΤ) κ.ά. καθώς και αμέτρητα σήματα για ραδιοφωνικές εκπομπές .
Στον τόμο “200 Διαχρονικά Ελληνικά Τραγούδια”, που εκδόθηκε το 1994 από τον μουσικολόγο Γιώργο Νοταρά, περιλαμβάνεται η σύνθεσή του Γιάννη Καραλή, “Με τελείωσες”.
Το 1989 εμφανίστηκε σαν παραγωγός πίσω από το μικρόφωνο του  ραδιοφωνικού σταθμού ΣΚΑΪ και από την εμπειρία του αυτή έγραψε το τραγούδι “Ράδιο αγάπη μου” και το εκκεντρικό “Ολοι τα παίρνουνε”.
Το 1994, ο Γιάννης Καραλής έλαβε το πρώτο βραβείο του μουσικού διαγωνισμού “Ποπκορν”, για το στίχο   στο τραγούδι του με τίτλο “Ψάξε με”.
Η πιο σημαντική παράλληλη ενασχόλησή του ήταν η Διαφήμιση, αφού έγραψε περισσότερα από 130 advertising jingles  και πάρα πολλές ραδιοφωνικές διαφημίσεις.
Το 1996, τιμήθηκε με το πρώτο πανελλήνιο βραβείο ραδιοφωνικής διαφήμισης, για τη δημιουργία του διαφημιστικού spot του χαρτιού “Diana”.
Το 1997, στην ωριμότητά του, είδε με τελείως διαφορετική άποψη (ethnic flavor), μερικές από τις παλαιότερες επιτυχίες του και συνέθεσε μια σουίτα για κλασική κιθάρα. Έτσι γεννήθηκε το Instrumental Album “Odyssey”.
To “Odyssey” κυκλοφόρησε διεθνώς και μέχρι σήμερα κυκλοφορεί στις περισσότερες χώρες καθώς και διαδικτυακά.  Τον Μάρτιο του 2009, κυκλοφόρησε και στην Τουρκία. (Ένα χρόνο μετά τη διεθνή κυκλοφορία του Album "ODYSSEY" η σύνθεση  του Γιάννη Καραλή, "ECLIPSE, αντιγράφτηκε επακριβώς από την ‘Universal Turkey’ ΧΩΡΙΣ ΤΗΝ ΑΔΕΙΑ ΤΟΥ ΣΥΝΘΕΤΗ και με προσθήκη στίχων και φωνής από την τραγουδίστρια Σεζέν Ακσού, μετετράπη αυθαίρετα στο πασίγνωστο "τούρκικο τραγούδι" Adi Bende Sakli,  χωρίς καμία μνεία / αναφορά στο όνομα του συνθέτη Γιάννη Καραλή) !
Το 1999 έγραψε τη σύνθεση για βιολί “Diana blue”, που περιλαμβάνεται στο album του Solοist Νίκου Χατζόπουλου “Cosmos”, που επίσης κυκλοφόρησε διεθνώς.
Τα χρόνια που ακολούθησαν και μέχρι σήμερα, που η "δισκογραφία" πνέει τα λοίσθια, ο Γιάννης Καραλής  εξακολούθησε να γράφει τραγούδια - επιλεκτικά - και συχνά ονειρεύεται αυτό που ήταν τότε, που ήθελε να γίνει αυτό που είναι σήμερα.